Ylös torniin ja pimeän kellarin lukittuihin käytäviin – Finlaysonin salaiset paikat aukeavat syksyllä kaupunkilaisille, osallistu Moron arvontaan ja voit päästä ensimmäisenä testaamaan kierrosta

Monet Finlaysonin alueen ovet, tornit ja käytävät avautuvat syksyllä yleisölle, kun toiminnallinen seikkailupeli Unfold Finlayson aloittaa toimintansa. Peliä järjestävän Amazing Tampereen kaupunkitoimisto ja asiakastila sijaitsevat vanhan Kutomon, eli Seelannin tornissa. Ikkunoista avautuvat maisemat häkellyttävät. Äkkiä katsottuna vain Tuomiokirkon torni on korkeammalla ja Finlayson Art Arean maahan maalatut taideteokset pääsevät vihdoin oikeuksiinsa. Tornista kohti kellareita Amazing Tampereen toimitusjohtaja Hessu Närvänen ja imagokonsultti Henrik Lindström Laaki Imagosta lähtevät esittelemään aluetta. He avaavat taustoja seikkailupelille, jota on luotu yhdessä Kaisa Tuomarlan kanssa. – Amazing Tampere järjestää noin sata tapauskohtaisesti räätälöityä kaupunkiseikkailua vuosittain. Ryhmäkoot vaihtelevat kahdesta hengestä jopa kolmeen sataan. Tälle seikkailulle ei tietenkään satoja osallistujia mahdu, sillä 200 vuotta vanhan tehdasalueen tornit ja käytävät ovat paikoin haastavia kulkea yksinkin. – Suunnitelmissa on haastavien tilojen vuoksi korkeintaan kuuden henkilön ryhmät, mutta laajalla alueella pystymme pyörittämään useampaa ryhmää kerrallaan. Kiehtovat käytävät Harmaisiin betoniseiniin hukkuvia ovia ei helposti huomaa. Närvänen johdattelee kellareita yhdistävään valaistuun tunneliin. Kaikenlaiset käytävät kiehtovat salaperäisyydellään, etenkin kun monet tiloista ovat alkuperäiskunnossaan. – Museoitujen tilojen muokkaaminen on tietenkin kiellettyä ja paikkoihin tuomamme pelilliset elementit eivät ole kiinteitä, kertoo Närvänen. Henrik Lindström kertoo, että aiemmin Finlaysonin alueen suljettuihin tiloihin pääseminen on ollut harvinaista herkkua. – On upeaa rakentaa toiminnallista seikkailupeliä näin ainutlaatuiselle tehdasalueelle ja avata yleisölle toinen toistaan hienompia paikkoja, joita ei huoltotöiden ohella muuten käytetä mihinkään. – Valitettavasti tilat eivät sovellu ihan kaikille, sillä liikkuminen on välillä hankalaa. Jostain Seelannin kellareista löytyvä seuraava tunneli on ahdas, pimeä ja kostea. Vanhassa käytävässä kulkiessa joutuu varomaan päänsä lisäksi myös askeliaan. Pelissä nämä seinät kuulemma heräävät eloon. Missähän suunnassa Tammerkoski nyt on? Moron viikon kysymys Pohjalta lopulta ylöspäin Närvänen ja Lindström kutsuvat seuraavaksi linnamaiseen sprinkleritorniin. Pölyisistä ikkunoista avautuviin maisemiin ei voi tottua. Seinissä näkyvien piirrosten tyylitellystä surrealismista ja vuosiluvuista voi tehdä erilaisia ajoituksia ja oletuksia. Näyttäisi, että paikka on lukittu kunnolla joskus 1990-luvun alkuvuosina. Sen jälkeisiä merkintöjä ei paljoa löydy. Yksi kerros on vielä jäljellä. Portaat jatkuvat kohti tornin huippua, jossa kumisee tyhjyyttään suuri vesisäiliö. Merkkipäivinä täällä vaihdetaan katolla liehuva Finlaysonin lippu siniristiseen. Jatkamme matkaa maan kamaralle ja päätämme kierroksen kotoisasti Moron entiseen toimitukseen Itäisellekadulle. Aikaa katselullekin Unfold Finlayson aloittaa toiminnalliset seikkailupelit elokuussa. Närvänen ja Lindström kertovat, että perinteisessä kiertokävelyssäkin olisi sisältöä jo paljon. – Kierroksella on kuitenkin myös aikaa katsella paikkoja ja näkymiä. Aika on rajallinen, mutta mukaan on leivottu aikaa fiilistelyllekin ja peli myös kannustaa siihen. Tulevaisuutta on hieman pohdittu myös, sillä alueen salaisuudet alkavat vasta aueta heillekin. – Onhan täällä sokkeloissa kiviä kääntämättä ja mielenkiintoisia kohteita vaikka kuinka. Paikkana tämä on oikea kultakaivos seikkailupelin tekemiselle, miehet päättävät. Arvonta Moron Unfold Finlayson -kisa